b"\n_START_ARTICLE_\nClub de Futbol S\xc3\xb3ller\n_START_SECTION_\nEl Mari\xc3\xa0 Sportiu (1923-26)\n_START_PARAGRAPH_\nEl 13 de juny de 1923 va aprovar-se el Reglament de la secci\xc3\xb3 esportiva multidisciplin\xc3\xa0ria de la Congregaci\xc3\xb3 Mariana de S\xc3\xb3ller, que tenia un equip de futbol conegut com a Mari\xc3\xa0 Sportiu. El Reglament hi especificava que l'equip vestiria samarreta amb franges blanques i blaves amb cal\xc3\xa7ons i calces negres. Des del primer moment es va jugar al Camp d'en Maiol, inaugurat oficialment el 24 d'agost de 1923.\n_START_SECTION_\nEl S\xc3\xb3ller Foot-Ball (1926-35)\n_START_PARAGRAPH_\nL'any 1926 va fundar-se la Sociedad Deportiva Sollerense (SDS), independitzant-se de la congregaci\xc3\xb3 mariana i mantenint igualment les seves seccions esportives. Entre elles es va mantenir l'equip de futbol, anomenat S\xc3\xb3ller FB (S\xc3\xb3ller Foot-Ball). L'equipaci\xc3\xb3 va substituir la samarreta blanc-i-blava per una blanca, mantenint-ne els cal\xc3\xa7ons i calces negres. Inicialment va gaudir d'un potencial esportiu i econ\xc3\xb2mic important, arribant a aspirar a l'ascens a la primera categoria del Campionat de Mallorca (el seu principal rival fou l'Athletic FC, antecedent de l'actual Atl\xc3\xa8tic Balears). Per\xc3\xb2 des de l'any 1929 adopt\xc3\xa0 un car\xc3\xa0cter amateur, jugant competicions oficials sense les ambicioses expectatives anteriors.\n_START_SECTION_\nEl CD S\xc3\xb3ller (1935-49)\n_START_PARAGRAPH_\nEl 19 de setembre de 1935 va n\xc3\xa9ixer el Club Deportivo S\xc3\xb3ller com a club independent, en independitzar-se la secci\xc3\xb3 futbol\xc3\xadstica (el S\xc3\xb3ller FB) de la Sociedad Deportiva Sollerense. Va canviar la samarreta blanca per una blava, per\xc3\xb2 mantenint cal\xc3\xa7ons i calces negres. La temporada 1935-36 va competir a la Lliga Amateur, la categoria m\xc3\xa9s baixa llavors existent. Despr\xc3\xa9s de la Guerra Civil el Club va poder sobreviure i fins i tot a mitjans dels anys 40 va obtenir bons resultats com el Campionat de Balears el 1947. Per\xc3\xb2 a causa de les creixents dificultats econ\xc3\xb2miques i l'escassa afici\xc3\xb3 al futbol d'aquells anys el club va acabar desapareixent.\n_START_SECTION_\nLa UD Atl\xc3\xa9tico de S\xc3\xb3ller (1949-51)\n_START_PARAGRAPH_\nQuan el CD S\xc3\xb3ller va desapar\xc3\xa8ixer part dels seus gestors intentaren mantenir el futbol actiu a la Ciutat i varen fundar la Uni\xc3\xb3n Deportiva Atl\xc3\xa9tico de S\xc3\xb3ller, per\xc3\xb2 el club nom\xc3\xa9s va sobreviure dues temporades (1949-51). Incl\xc3\xbas durant uns mesos, entre 1951 i 1952, no va haver cap equip a la Ciutat.\n_START_SECTION_\nCD \xc3\x81guilas S\xc3\xb3ller (1952-54)\n_START_PARAGRAPH_\nL'any 1952 va n\xc3\xa9ixer el Club Deportivo \xc3\x81guilas S\xc3\xb3ller, creat per la Secci\xc3\xb3 juvenil de Acci\xc3\xb3n Cat\xc3\xb3lica per reprendre l'activitat futbol\xc3\xadstica a la Vall d'una manera molt modesta. Els seus colors eren samarreta blanca amb cal\xc3\xa7ons i calces negres, com els de l'antic Soller FB. Degut a aquesta inestabilitat, entre 1949 i 1954 la participaci\xc3\xb3 en competicions oficials d'algun club solleric fou gaireb\xc3\xa9 testimonial i sempre a les categories m\xc3\xa9s baixes del futbol illenc.\n_START_SECTION_\nEl Club de Futbol S\xc3\xb3ller (1954)\n_START_PARAGRAPH_\nEl 9 d'agost de 1954 va organitzar-se la junta directiva del CF S\xc3\xb3ller, nou club que aprofitava la infraestructura esportiva del CD \xc3\x81guilas i amb pretensions m\xc3\xa9s ambicioses. Va iniciar la seva traject\xc3\xb2ria esportiva la temporada 1954-55. L'equip va mantenir la mateixa equipaci\xc3\xb3 del \xc3\x81guilas (samarreta blanca, cal\xc3\xa7ons i calces negres) que no va patir modificacions fins al 1971, quan la samarreta pass\xc3\xa0 a ser blava (rememorant l'antic CD S\xc3\xb3ller). L'any 1976 la samarreta torn\xc3\xa0 a ser blanca; per\xc3\xb2 per primera vegada els cal\xc3\xa7ons i les calces deixaren de ser negres per ser blaves. Des de llavors, els cal\xc3\xa7ons i les calces han alternat negre i blau en nombroses ocasions.\n_START_SECTION_\nEls primers anys (anys 50-70)\n_START_PARAGRAPH_\nEl CF S\xc3\xb3ller va tenir un inici fulgurant els seus primers anys que el varen dur en nom\xc3\xa9s dues temporades a assolir la Tercera divisi\xc3\xb3, on hi romangu\xc3\xa9 entre 1956 i 1961. Aquest darrer any va guanyar la Copa Uruguay, un t\xc3\xadtulo de renom aquells anys en el futbol balear. Per\xc3\xb2 va descendir novament i als anys 60 i 70 va tornar a moure's a categories regionals.\n_START_SECTION_\nEls millors anys (I). A Tercera divisi\xc3\xb3 (anys 80 i 90)\n_START_PARAGRAPH_\nDes dels anys 80 el Club va tornar a ser un equip habitual de la Tercera divisi\xc3\xb3 (excepte un breu per\xc3\xadode entre 1982 i 1985). Als anys 90 visqu\xc3\xa9 els seus millors moments, assolint un campionat de Tercera divisi\xc3\xb3 (1995-96) i dos tercers llocs (1994-95 i 1996-97).\n_START_SECTION_\nEls millors anys (II). A Segona divisi\xc3\xb3 B (1997-98)\n_START_PARAGRAPH_\nFou durant aquests anys quan el Club visqu\xc3\xa9 el seu millor moment. L'any 1995 disput\xc3\xa0 la lligueta d'ascens contra el Pin\xc3\xb3s CF, l'\xc3\x81guilas CF i el RCD Espanyol B, essent aquest darrer l'equip que ascend\xc3\xad. L'any 1996 va competir contra el CE Europa, l'\xc3\x81guilas CF i el CF Gandia, que fou qui va pujar. L'any 1997 a la fi s'aconseguia l'ascens a Segona divisi\xc3\xb3 B despr\xc3\xa9s de quedar segon a la lligueta d'ascens contra el Cartagonova FC (l'actual FC Cartagena) i el CE Ol\xc3\xadmpic de X\xc3\xa0tiva (el campi\xc3\xb3 de la lligueta, el FC Barcelona C, no va poder ascendir per la seva condici\xc3\xb3 de filial). Malauradament nom\xc3\xa9s romangu\xc3\xa9 una temporada (1997-98), i la crisi econ\xc3\xb2mica que patia el va dur a Tercera divisi\xc3\xb3 a m\xc3\xa9s d'un descens administratiu a Regional Preferent.\n_START_SECTION_\nEls darrers anys. A Tercera i Preferent (2000-)\n_START_PARAGRAPH_\nDespr\xc3\xa9s del desastre econ\xc3\xb2mic i esportiu, l'equip es va refer i la temporada 1999-2000 va recuperar la Tercera divisi\xc3\xb3. Emper\xc3\xb2, en aquesta nova etapa l'equip mantenia la categoria amb moltes dificultats, fins a tornar a baixar la temporada 2001-02 a Regional Preferent. Es va recuperar la categoria l'any seg\xc3\xbcent, i fins i tot la temporada 2003-04 el Club assol\xc3\xad un meritori vuit\xc3\xa8 lloc. El mal moment esportiu semblava superat._NEWLINE_Per\xc3\xb2 els anys seg\xc3\xbcents a l'equip va tornar a vorejar el descens, fins que a la temporada 2006-07 va tornar a caure a Regional Preferent. Les temporades 2007-08 i 2008-09 l'equip es va classificar per jugar les eliminat\xc3\xb2ries d'ascens (i per molt poc), per\xc3\xb2 va quedar eliminat a la primera ronda en sengles ocasions. Les dues campanyes seg\xc3\xbcents (2009-10 i 2010-11) el Club va empitjorar els seus resultats, arribant a veure de prop la possibilitat de descens a Regional per\xc3\xb2 finalment va salvar la categoria._NEWLINE_La temporada 2011-12, despr\xc3\xa9s d'una brillant campanya, el Club va aconseguir el campionat de Regional Preferent i va aconseguir l'ascens a Tercera divisi\xc3\xb3. A la 2012-13, despr\xc3\xa9s d'un inici fulgurant en el qual va arribar a ser l\xc3\xadder de Tercera, va encadenar una llarga ratxa de mals resultats que el va dur a descendir novament a Regional Preferent. Per\xc3\xb2 la temporada 2013-14 va ser similar a la jugada dues temporades abans: l'equip va assolir el liderat des del principi del campionat fins a proclamar-se campi\xc3\xb3 de Preferent per segona vegada en tres anys._NEWLINE_Per tant, a la temporada 2014-15 el CF S\xc3\xb3ller juga a la Tercera divisi\xc3\xb3, Grup 11.\n_START_SECTION_\nCF S\xc3\xb3ller B\n_START_PARAGRAPH_\nDes de la temporada 2009-10 el Club compta amb un filial, el S\xc3\xb3ller B, que juga a Segona Regional.\n_START_SECTION_\nJuvenil\n_START_PARAGRAPH_\nEl Club tamb\xc3\xa9 compta amb un equip a la Preferent Juvenil, la tercera categoria del futbol juvenil espanyol."